สั่งเปิดวิธีคำนวณราคากลางประมูล
&#8220;กิตติรัตน์&#8221; สั่งกรมบัญชีกลางรื้อระบบคำนวณราคากลาง ทำเป็นคู่มือราคากลางก่อสร้าง พร้อมทั้งให้เปิดเผยวิธีคำนวณด้วย ทุกโครงการ ด้านเอกชนแนะตั้งภาคีต่อต้านคอร์รัปชันเฝ้าระวังและติดตาม
8 มิ.ย. 2555

“กิตติรัตน์” สั่งกรมบัญชีกลางรื้อระบบคำนวณราคากลาง ทำเป็นคู่มือราคากลางก่อสร้าง พร้อมทั้งให้เปิดเผยวิธีคำนวณด้วย ทุกโครงการ ด้านเอกชนแนะตั้งภาคีต่อต้านคอร์รัปชันเฝ้าระวังและติดตาม
นายกิตติรัตน์ ณ ระนอง รองนายกฯ และ รมว.คลัง กล่าวว่า รัฐบาลกำลังปรับปรุงระบบการคำนวณราคากลางใหม่ เพื่อป้องกันการทุจริต จากเดิมมีความกำกวมไม่ชัดเจน ไม่สอดคล้องกับความเป็นจริง เช่น ราคาวัสดุก่อสร้าง โดยจะทำเป็นคู่มือเพื่อให้ไม่สามารถโต้แย้งได้ และได้รับความเห็นชอบจาก ครม. ไปแล้วเมื่อปลายเดือน ม.ค.ที่ผ่านมา
นายกิตติรัตน์ กล่าวว่า การจะเปิดเผยวิธีราคากลางได้หรือไม่นั้น ได้มอบหมายให้กรมบัญชีกลางไปศึกษา และขั้นตอนนี้ได้รับการตอบกลับมาว่า แม้ไม่พร้อมจะเปิดเผยทุกกรณี อย่างน้อยควรจะเปิดเผยได้บางส่วน 
นอกจากนี้ ยังจะให้ผู้เข้าประมูลถูกเปิดเผยรายชื่อในเว็บไซต์ของกรมบัญชีกลาง แต่การดำเนินการเวลานี้ บางโครงการ บางหน่วยงานยังอ้างว่าไม่พร้อมและไม่เข้าใจ จึงต้องมีการแจ้งเตือนไปว่า หากยังไม่ดำเนินการ จะยับยั้ง ดึงงบประมาณกลับ ดังนั้นกว่าจะใช้ได้ทั่วประเทศ อาจจะต้องใช้เวลาอีกสักระยะเวลาหนึ่ง
คุณหญิงชฎา วัฒนศิริธรรม อดีตกรรมการผู้จัดการใหญ่ธนาคารไทยพาณิชย์ ในฐานะตัวแทนภาคเอกชน กล่าวว่า สมัยก่อนเวลามีโครงการอะไร จะได้ยินค่าเบี้ยบ้ายรายทาง 10-20% จากนั้นต่อมา 30% และล่าสุดได้ยินว่าต้องคูณ 2 ต่อไปอาจจะ 100% ภาคีเครือข่ายภาคเอกชนต่อต้านคอร์รัปชัน มีรวมๆ แล้วน่าจะเกือบ 1,000 องค์กร หน้าที่ของภาคีฯ คือจับตาดูว่ามีอะไรไม่ชอบมาพากล แล้วส่งข้อมูลให้หน่วยงานอย่าง ป.ป.ช. ไปปราบปรามต่อ มีกิจกรรม 3-4 อย่าง เช่น การจัดทำข้อมูล มีมหาวิทยาลัยหอการค้าช่วยจัดทำดัชนีคอร์รัปชันรายเดือน และราย 6 เดือน การเฝ้าระวังด้วยโครงการ “หมาเฝ้าบ้าน”
โดยจะมีอาสาสมัครมาช่วยจับตา อาทิ งบช่วยน้ำท่วมที่ใช้เงินมากและเร็ว ควรจะมีการเปิดเผยข้อมูล เพราะที่ผ่านมามีเว็บไซต์ แต่คนที่จะเข้าดูได้ต้องมีพาสเวิร์ด คนที่มีพาสเวิร์ดก็แอบไปแง้มดู แล้วพบว่าข้อมูลไม่สมบูรณ์เลย และการรณรงค์ไม่ร่วมมือ ด้วยโครงการ “ฮั้วไม่จ่ายใต้โต๊ะ” ด้วยการรวบรวมธุรกิจคล้ายกัน มาตกลงกันว่าจะไม่จ่ายใต้โต๊ะ เป็นต้น
เป็นต้น